b'\n_START_ARTICLE_\nMichael Ballack\n_START_SECTION_\nUra seuratasolla\n_START_PARAGRAPH_\nBallack teki ammattilaisdebyyttins\xc3\xa4 vuonna elokuussa 1995 kakkosbundesliigassa pelanneen Chemnitzer FC:n riveiss\xc3\xa4; h\xc3\xa4n oli kuulunut vuoteen 1990 asti nimell\xc3\xa4 BSG Motor Karl-Marx Stadt  tunnetun joukkueen juniorimiehist\xc3\xb6\xc3\xb6n jo vuodesta 1983 l\xc3\xa4htien. Ballack esiintyi kaudella 1995\xe2\x80\x931996 viisitoista kertaa Chemnitzerin ykk\xc3\xb6smiehist\xc3\xb6ss\xc3\xa4 ja teki maaliskuussa 1996 debyyttins\xc3\xa4 Saksan alle 21-vuotiaiden maajoukkueessa. Seuraavalla kaudella h\xc3\xa4n vakiinnutti paikkansa kolmanneksi korkeimmalle sarjatasolle pudonneen Chemnitzerin avausmiehist\xc3\xb6ss\xc3\xa4. Vuonna 1997 hyvi\xc3\xa4 otteita sek\xc3\xa4 seurajoukkueessaan ett\xc3\xa4 nuorten maajoukkueessa esitt\xc3\xa4nyt Ballack siirtyi p\xc3\xa4\xc3\xa4sarjaseura 1. FC Kaiserslauternin riveihin.  _NEWLINE_Kaiserslauternissa Ballack pelasi ensimm\xc3\xa4isell\xc3\xa4 kaudellaan 16 Bundesliiga-ottelussa tullen ensimm\xc3\xa4ist\xc3\xa4 kertaa kent\xc3\xa4lle vaihtopelaajana seuran seitsem\xc3\xa4nness\xc3\xa4 liigaottelussa ja esiintyen ensimm\xc3\xa4ist\xc3\xa4 kertaa avauskokoonpanossa maaliskuussa 1998. Kaiserslautern voitti vuonna 1998 Bundesliiga-mestaruuden ensimm\xc3\xa4isen\xc3\xa4 sarjanousijana. Seuraavalla kaudella Ballack vakiinnutti asemansa seuran avauskokoonpanossa ollen johdattamassa seuraa Mestarien liigan puoliv\xc3\xa4lieriin. Hein\xc3\xa4kuussa 1999, kaksi kuukautta aikuisten maajoukkueessa tekem\xc3\xa4ns\xc3\xa4 debyytin j\xc3\xa4lkeen, Ballack siirtyi Bayer Leverkuseniin kahdeksan miljoonan Saksan markan (4,8 miljoonaa euroa) siirtokorvausta vastaan. Lopullisen l\xc3\xa4pimurtonsa huipulle h\xc3\xa4n teki juuri Leverkusenissa, jossa pelasi kolmen kauden ajan. Viimeisell\xc3\xa4 Leverkusen-kaudellaan Ballack teki 29 liigaottelussa 17 maalia ollen johdattamassa seuraansa jo toista kertaa per\xc3\xa4kk\xc3\xa4in Bundesliigassa sijalle kaksi. Leverkusen sijoittui samalla kaudella toiseksi my\xc3\xb6s Mestarien liigassa, jonka loppuottelussa h\xc3\xa4visi Real Madridille, ja Saksan Cupissa. Vuonna 2002 h\xc3\xa4net valittiin Saksan vuoden jalkapalloilijaksi ja samana vuonna FC Bayern M\xc3\xbcnchen hankki h\xc3\xa4net 12,9 miljoonan euron siirtosummalla. _NEWLINE_Bayern M\xc3\xbcncheniss\xc3\xa4 Ballack pelasi nelj\xc3\xa4n kauden ajan ollen voittamassa kolmea Bundesliiga-mestaruutta ja yht\xc3\xa4 monta Saksan Cupin mestaruutta. H\xc3\xa4n pelasi M\xc3\xbcnchenin paidassa 107:ss\xc3\xa4 Bundesliiga-ottelussa tehden 44 maalia. Toukokuussa 2006 Ballack siirtyi vapaalla siirrolla Valioliiga-seura Chelseaan kolmivuotisella sopimuksella._NEWLINE_Ballack pelasi Chelsean riveiss\xc3\xa4 nelj\xc3\xa4 kautta, joina h\xc3\xa4n koki vaikeuksia tasapainon saavuttamisessa. Viimeisell\xc3\xa4 Chelsea-kaudellaan Ballack oli voittamassa Valioliigaa ja FA Cupia seuran riveiss\xc3\xa4. Pian ennen MM-kisoja Chelsea ilmoitti, ettei aio jatkaa Ballackin ja toisen Chelsea-t\xc3\xa4hden Joe Colen sopimuksia. Ballack siirtyi kahden vuoden sopimuksella takaisin Bayer Leverkuseniin kaudeksi 2010\xe2\x80\x932011._NEWLINE_Ballackin sopimus Leverkusenin kanssa p\xc3\xa4\xc3\xa4ttyi toukokuussa 2012 ja saman vuoden lokakuussa h\xc3\xa4n ilmoitti lopettavansa uransa.\n_START_SECTION_\nMaajoukkueura\n_START_PARAGRAPH_\nBallack debytoi Saksan aikuisten maajoukkueessa huhtikuussa 1999 ottelussa Skotlannin maajoukkuetta vastaan; Erich Ribbeck vaihtoi h\xc3\xa4net kent\xc3\xa4lle kuudenkymmenen peliminuutin j\xc3\xa4lkeen Dietmar Hamannin tilalle. Arvokisoissa h\xc3\xa4n on esiintynyt t\xc3\xa4h\xc3\xa4n menness\xc3\xa4 viidesti, ensimm\xc3\xa4ist\xc3\xa4 kertaa vuoden 2000 EM-kisoissa, joissa h\xc3\xa4n pelasi kuitenkin vain 63 minuuttia. Kaksi vuotta my\xc3\xb6hemmin pelatuissa MM-kisoissa Ballack kuului Rudi V\xc3\xb6llerin miehist\xc3\xb6n avainpelaajiin tehden niiss\xc3\xa4 yhteens\xc3\xa4 kolme maalia, muun muassa voittomaalit puoliv\xc3\xa4lier\xc3\xa4ottelussa Yhdysvaltoja ja v\xc3\xa4lier\xc3\xa4ottelussa Etel\xc3\xa4-Koreaa vastaan. H\xc3\xa4n joutui olemaan kuitenkin sivussa Brasiliaa vastaan pelatusta loppuottelusta, koska oli saanut lohkovaiheen j\xc3\xa4lkeen kaksi keltaista korttia, nelj\xc3\xa4nnesv\xc3\xa4lier\xc3\xa4ss\xc3\xa4 Paraguayta ja v\xc3\xa4lier\xc3\xa4ss\xc3\xa4 Etel\xc3\xa4-Koreaa vastaan. Ballack kuului maansa miehist\xc3\xb6\xc3\xb6n my\xc3\xb6s vuoden 2004 EM-kisoissa, joiden j\xc3\xa4lkeen Rudi V\xc3\xb6llerin maajoukkueen per\xc3\xa4simess\xc3\xa4 korvannut J\xc3\xbcrgen Klinsmann nosti h\xc3\xa4net joukkueen kapteeniksi Oliver Kahnin tilalle. Ballack kuului Saksan MM-miehist\xc3\xb6\xc3\xb6n my\xc3\xb6s vuoden 2006 kotikisoissa. Ballack pelasi Saksan joukkueessa, Sveitsiss\xc3\xa4 ja It\xc3\xa4vallassa j\xc3\xa4rjestett\xc3\xa4viss\xc3\xa4 EM-kisoissa,joissa Saksa sijoittui hopealle._NEWLINE_6. huhtikuuta 2010 maajoukkueen valmentaja Joachim L\xc3\xb6w valitsi Ballackin vuoden 2010 maailmanmestaruuskilpailuihin. 15. toukokuuta 2010 pelatussa FA Cupin finaalissa Portsmouthia vastaan Ballack kuitenkin loukkasi nilkkansa ja joutui j\xc3\xa4\xc3\xa4m\xc3\xa4\xc3\xa4n pois turnauksesta.\n_START_SECTION_\nYksityisel\xc3\xa4m\xc3\xa4\n_START_PARAGRAPH_\nBallack on t\xc3\xa4ll\xc3\xa4 hetkell\xc3\xa4 avoliitossa Simone Lamben kanssa. Heill\xc3\xa4 on kolme yhteist\xc3\xa4 lasta: Louis (s. 2001), Emilio (s. 2002) ja Jordi (s. 2005). Ballack on kertonut harrastavansa vapaa-ajallaan matkailua, tennist\xc3\xa4, golfia, elokuvia ja musiikkia.'